उन्होंने एक बार बातचीत में बताया था कि कभी अगर वे सुर में कोई तान नहीं बजा पाते थे तो उनकी उंगलियों के जोड़ों पर मार पड़ती थी. इसके बावजूद उन्हें अपनी तालीम पर फख्र था और अपने संघर्षों को साझा करना उन्हें भाता था. वे मानते थे कि संगीत साझा की जाने वाली नेमत है. वे बचपन से ही विलक्षण प्रतिभा के धनी थे. उन्होंने शुद्ध रागों, तानों, लयकारी और आलाप-जोड़ को मिलाकर अपनी ऐसी विशिष्ट शैली विकसित की जिसमें सारंगी की परंपरागत शैली को भी बचाए रखा गया था. यहां सारंगी मूल शैली में सुनने को मिलती थी.